ଭୁବନେଶ୍ୱର : ଓଡିଶାରେ ରେଳ ଭିତ୍ତିଭୂମିର ସାମଗ୍ରିକ ବିକାଶ ପାଇଁ ୨୦୨୩-୨୪ ଆର୍ଥିକ ବର୍ଷରେ ୮,୪୦୦ କୋଟି ଟଙ୍କା ଆବଶ୍ୟକ ରହିଛି ବୋଲି ରାଜ୍ୟ ସରକାର ଆକଳନ କରିଛନ୍ତି । ଯାହା ଗତବର୍ଷ ମିଳିଥିବା ଅର୍ଥ ଠାରୁ କମ୍ ଅଟେ ।
ଆସନ୍ତା ଆର୍ଥିକ ବର୍ଷରେ ରେଳ କ୍ଷେତ୍ରର ବିକାଶ ପାଇଁ କେନ୍ଦ୍ରରୁ ୮,୪୦୦ କୋଟି ଟଙ୍କାର ଆବଶ୍ୟକତା ରହିଛି ବୋଲି ରାଜ୍ୟ ବାଣିଜ୍ୟ ଏବଂ ପରିବହନ ବିଭାଗ ଆକଳନ କରିଛି । ତେଣୁ ୨୦୨୩-୨୪ ବର୍ଷ ପାଇଁ ଆଗାମୀ କେନ୍ଦ୍ରୀୟ ବଜେଟରେ ରାଜ୍ୟର ଏହି ଆବଶ୍ୟକ ଅର୍ଥକୁ ଅନ୍ତର୍ଭୁକ୍ତ କରିବାକୁ ଅର୍ଥ ବିଭାଗକୁ ଅନୁରୋଧ କରାଯାଇଛି ।
ଓଡିଶା ବାର୍ଷିକ ମାଲ ପରିବହନରୁ ପ୍ରାୟ ୨୦,୦୦୦ କୋଟି ଟଙ୍କାର ରାଜସ୍ୱ ଆୟ କରିଥାଏ । କିନ୍ତୁ ଜାତୀୟ ସ୍ତରରେ ରେଳ ସାନ୍ଧ୍ରତା ହାରାହାରି୨୧ ଏବଂ ପଡୋଶୀ ରାଜ୍ୟ ପଶ୍ଚିମବଙ୍ଗରେ ୪୮ ଏବଂ ଝାଡଖଣ୍ଡରେ ୩୩ ଥିବାବେଳେ ସେହି ତୁଳନାରେ ଓଡିଶାରେ ରେଳ ସାନ୍ଧ୍ରତା କିନ୍ତୁ ମାତ୍ର ୧୮ ରହିଛି । ତେଣୁ ରେଳ ସାନ୍ଧ୍ରତାକୁ ପଡୋଶୀ ରାଜ୍ୟ ସ୍ତରକୁ ଆଣିବା ପାଇଁ ରାଜ୍ୟରେ ରେଳ ନେଟୱାର୍କର ସମ୍ପ୍ରସାରଣର ଜରୁରୀ ଆବଶ୍ୟକତା ରହିଛି ବୋଲି ପରିବହନ ବିଭାଗର ଉପ ସଚିବ ଦେବଶିଷ ମହାନ୍ତି ଅର୍ଥ ବିଭାଗକୁ ଲେଖିଛନ୍ତି । ଯଦିଓ ରାଜ୍ୟରେ ରେଳ ଭିତ୍ତିଭୂମି ସୃଷ୍ଟି କରିବାର ଦାୟିତ୍ୱ ଭାରତ ସରକାରଙ୍କ ରହିଛି, ତଥାପି ରେଳ ପ୍ରକଳ୍ପ କାର୍ଯ୍ୟକାରୀ କରିବା ପାଇଁ ରେଳ ମନ୍ତ୍ରଣାଳୟକୁ ସମସ୍ତ ସହାୟତା କରିବାକୁ ଓଡିଶା ସରକାର ପ୍ରତିଶ୍ରୁତିବଦ୍ଧ ବୋଲି ସେ କହିଛନ୍ତି ।
ରେଳବାଇ ଯେଉଁଠାରେ ସହାୟତା ମାଗିଛି ସେଠାରେ ଓଡ଼ିଶା ସରକାର ଭାରତୀୟ ରେଳକୁ ସହଯୋଗୀ ଭାବେ ସମସ୍ତ ପ୍ରକାର ସହାୟତା ଯୋଗାଇ ଦେଇଛନ୍ତି । ରାଜ୍ୟରେ ରେଳ ଭିତ୍ତିଭୂମି ବୃଦ୍ଧି କାର୍ଯ୍ୟକୁ ତ୍ୱରାନ୍ୱିତ କରିବା ପାଇଁ ଓଡ଼ିଶା ସରକାର ଅନେକ ପଦକ୍ଷେପ ନେଇଛନ୍ତି ଯେପରିକି ରେଳ ମନ୍ତ୍ରଣାଳୟ ଏବଂ ଅନ୍ୟାନ୍ୟ ମନ୍ତ୍ରଣାଳୟ ସହିତ ମିଳିତ ଭାବେ ନୂତନ ରେଳ ଲାଇନ / କରିଡର ର୍ନିମାଣ, ର୍ନିମାଣକୁ ସିଧାସଳଖ ଆର୍ଥିକ ସହାୟତା ପ୍ରଦାନ କରିବା ପାଇଁ ମିଳିତ ଉଦ୍ୟୋଗ / ସ୍ୱତନ୍ତ୍ର ପର୍ପସ ଭେଇକିଲ୍ (ଏସପିଭି) ଗଠନ ଏବଂ ନୂତନ ରେଳ ପ୍ରକଳ୍ପ ର୍ନିମାଣ ପାଇଁ ମାଗଣା ଜମି ପ୍ରଦାନ କରିବା ଆଦି ।
ତେଣୁ ଆମେ କେନ୍ଦ୍ର ସରକାରଙ୍କୁ ଆଗାମୀ ୨୦୨୩-୨୪ ବଜେଟ୍ରେ ଅତି କମରେ ୮୪୦୦ କୋଟି ଟଙ୍କା ପ୍ରଦାନ କରିବାକୁ ଅନୁରୋଧ କରୁଛୁ । ନୂତନ ଲାଇନକୁ ମଞ୍ଜୁର କରିବା, ଷ୍ଟେସନ ଆଧୁନିକୀକରଣ, ନୂତନ ଟ୍ରେନର ପ୍ରବର୍ତ୍ତନ, ବିଦ୍ୟମାନ ଟ୍ରେନର ସମ୍ପ୍ରସାରଣ, ଷ୍ଟେସନରେ ଯାତ୍ରୀମାନଙ୍କ ସୁବିଧା, ଅନ-ବୋର୍ଡ ସେବା, ରେଳ ଭିତ୍ତିକ ଶିଳ୍ପ ପ୍ରତିଷ୍ଠା, ମଲ୍ଟି ମୋଡାଲ୍ ଲଜିଷ୍ଟିକ୍ ପାର୍କ ଇତ୍ୟାଦି ପ୍ରତିଷ୍ଠା କରାଯିବ ବୋଲି ବରିଷ୍ଠ ଅଧିକାରୀ ଦର୍ଶାଇଛନ୍ତି ।
ଖୋର୍ଦ୍ଦା ରୋଡ - ବଲାଙ୍ଗୀର ରେଳ ଲିଙ୍କ ପ୍ରକଳ୍ପ ପାଇଁ ରାଜ୍ୟ ସର୍ବାଧିକ ୧୨୦୦ କୋଟି, ତାଲଚର-ବିମଲାଗଡ (୧୫୪ କିଲୋମିଟର) ପାଇଁ ୮୦୦ କୋଟି, ନୁଆପଡା - ଗୁଣୁପୁର ନୂଆ ରେଳ ସଂଯୋଗ ଥେରୁଭାଲୀ ପର୍ଯ୍ୟନ୍ତ (୭୯ କିଲୋମିଟର) ପର୍ଯ୍ୟନ୍ତ ୩୦୦ କୋଟି ଟଙ୍କା, ଜୟପୁର-ମାଲକାନଗିରି (୧୩୦ କିଲୋମିଟର) ପାଇଁ ଆଉ ୩୦୦ କୋଟି, ଗୋପାଳପୁର - ରେଢାଖୋଲ (୨୫୦ କିଲୋମିଟର) ପାଇଁ ୨୦୦ କୋଟି ଏବଂ ନବରଙ୍ଗପୁର-ଜୟପୁର ନୂତନ ଲାଇନ (୩୮ କିଲୋମିଟର) ପାଇଁ ୧୫୦ କୋଟି ଟଙ୍କା । ନୁଆପଡା ରୋଡରୁ ବରଗଡ ରୋଡ ପର୍ଯ୍ୟନ୍ତ ପଦମପୁର (୧୪୨ କିଲୋମିଟର) ପର୍ଯ୍ୟନ୍ତ ନୂତନ ରେଳ ଲାଇନ ପ୍ରକଳ୍ପର ବିକାଶ ପାଇଁ ରାଜ୍ୟ ୧୦୦ କୋଟି ଟଙ୍କା ମାଗିଛି, ଯାହା ବର୍ତ୍ତମାନ ପଦମପୁର ଉପ-ନିର୍ବାଚନ ପୂର୍ବରୁ ଏକ ବଡ ପ୍ରସଙ୍ଗ ପାଲଟିଛି ।
ସେହିଭଳି ରାଜ୍ୟ ପରିବହନ ବିଭାଗ ଅକଳନ କରିଛି ଯେ ପୁରୀ - କୋଣାର୍କ ରେଳ ପ୍ରକଳ୍ପ (୩୮ କିଲୋମିଟର), ଯାଜପୁର କେନ୍ଦୁଝର ରୋଡ-ଧାମରା ବନ୍ଦର ଭାୟା ଜଜପୁର / ଆରଡି (୯୫ କିଲୋମିଟର), ତାଲଚର - ଅନୁଗୁଳ, ପାରାଦୀପ-ଧାମରା ରେଳ ସଂଯୋଗ (୮୦ କିମି), ବୁରାମରା - ଚକୁଳିଆ, କେନ୍ଦୁଝର - ବାଦାମପାହାଡ, ଜଲେଶ୍ୱର-ଦିଘା (୪୧ କିଲୋମିଟର), ଜୁନାଗଡ - ନବରଙ୍ଗପୁର (୧୧୮ କିଲୋମିଟର) ଏବଂ ମାଲକାନଗିରି - ଭଦ୍ରାଳମ ଆଦି ପ୍ରତ୍ୟେକ ପ୍ରକଳ୍ପ ପାଇଁ ୧୦୦ କୋଟି ଟଙ୍କା କରି ଆବଶ୍ୟକ ଥିବା ଆକଳନ କରାଯାଇଛି ।
ଏହା ବ୍ୟତୀତ ଭୁବନେଶ୍ୱର, ପୁରୀ, କଟକ, ବ୍ରହ୍ମପୁର, ସମ୍ବଲପୁର, ରାଉରକେଲା, ବାଲେଶ୍ୱର ଏବଂ ଅନ୍ୟାନ୍ୟ ଗୁରୁତ୍ୱପୂର୍ଣ୍ଣ ଷ୍ଟେସନ ଆଦିର ଦୋହରୀକରଣ, ୩ୟ ଲାଇନ, ୪ର୍ଥ ଲାଇନ ଏବଂ ଷ୍ଟେସନ ଆଧୁନିକୀକରଣ ଭଳି ଅନ୍ୟାନ୍ୟ ପ୍ରକଳ୍ପ ପାଇଁ କେନ୍ଦ୍ରରୁ ୪୫୦୦ କୋଟି ଟଙ୍କା ମାଗିବାକୁ ଅର୍ଥ ବିଭାଗକୁ ଅନୁରୋଧ କରାଯାଇଥିଲା ।
୨୦୨୨-୨୩ ବର୍ଷରେ ଅଶ୍ୱିନୀ ବୈଷ୍ଣବଙ୍କ ଅଧିନରେ ଥିବା ରେଳ ମନ୍ତ୍ରଣାଳୟ ଓଡ଼ିଶାର ରେଳ ବିକାଶ ପାଇଁ ଐତିହାସିକ ସର୍ବାଧିକ ୯,୭୩୪ କୋଟି ଟଙ୍କା ମଞ୍ଜୁର କରିଥିଲା, ଯାହା ପୂର୍ବ ବର୍ଷର ୬୯୯୫.୫ କୋଟି ଟଙ୍କା ତୁଳନାରେ ୨୭୩୮.୫ କୋଟି ଟଙ୍କା ଅଧିକ ଥିଲା ।
